जोधपुर। राजस्थान राज्य विद्युत प्रसारण निगम के सुरपुरा स्थित 400 केवी जीएसएस में पिछले दिनों 315 एमवीए का ट्रांसफार्मर जलने की घटना की जांच जयपुर से आई विशेष टीम ने की। प्रारंभिक तौर पर इंजीनियरों द्वारा रखरखाव में लापरवाही बरतने का कारण सामने आया है।
प्रसारण निगम के सीएमडी ने इस मामले की जांच मुख्य अभियंता (मैटीरियल मैनेजमेंट) एमएस रोयला को सौंपी थी। इसके तहत रोयला के साथ तकनीकी निदेशक एसके जैन भी आए। दोनों अधिकारियों ने यहां पर ट्रांसफार्मर के रखरखाव और मेंटीनेंस की जानकारी ली।
साथ ही इस कार्य में लगे अधिकारियों व कर्मचारियों से पूछताछ की। इस मामले में पिछले दो साल से लगातार ट्रांसफार्मर के रखरखाव में लापरवाही बरती गई। पूर्व में घटना की जांच के लिए प्रसारण निगम के ऑपरेशन निदेशक बीएन सैनी अपनी रिपोर्ट सीएमडी को सौंपी थी। जिसमें 400 केवीए जीएसएस के अधीक्षण अभियंता एमसी पुरोहित, अधिशासी अभियंता एके पुरोहित और सहायक अभियंता जेसी नवल को काम में लापरवाही का दोषी माना गया। इसके आधार पर प्रसारण निगम के सीएमडी शैलेंद्र अग्रवाल ने तीनों इंजीनियरों को निलंबित कर दिया था।
..तो बच सकता था ट्रांसफार्मर
ऑपरेशन निदेशक की पूर्व में की गई जांच रिपोर्ट के अनुसार 315 एमवीए का जो ट्रांसफार्मर जला उसके रखरखाव में मानकों और तकनीकी निरीक्षण की चेतावनियों को लगातार नजरअंदाज किया गया। रिपोर्ट में कहा गया है कि वर्ष 2012 और 2013 में डिवीजनल चीफ इंजीनियर ने इस ट्रांसफार्मर की ऑयल टेस्ट रिपोर्ट में मिथेन, इथेन व इथाइलिन की मात्रा तय मानकों से ज्यादा मानी थी।
इस वजह से इसमें ओवर हीटिंग और स्पार्किग की समस्या थी। ऑयल टेस्ट रिपोर्ट में दो साल से यह चेताया जा रहा था कि ट्रांसफार्मर कभी भी आग पकड़ सकता है। चीफ इंजीनियर ने ओवर हीटिंग और स्पार्किग की समस्या दूर करने के लिए निरंतर लिखित और मौखिक निर्देश दिए, लेकिन कार्रवाई नहीं हुई। साथ ही ट्रांसफार्मर की मेंटीनेंस भी तय मानकों के अनुसार नहीं हुई।
साढ़े तीन करोड़ का था ट्रांसफार्मर
जले ट्रांसफार्मर की कीमत 3.5 करोड़ रुपए थी। जिम्मेदार इंजीनियरों ने डिवीजनल चीफ इंजीनियर के आदेश की अनदेखी की, जिसका नतीजा ट्रांसफार्मर जलने के रूप में सामने आया। गनीमत रही कि आग लगते ही उसका ऑयल निकाल लिया गया अन्यथा बड़ा हादसा हो सकता था।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva